Föölissaaressa
Föölissaaressa, mikä, kuten tunnettu, kuuluu täkäläiselle anniskeluyhtiölle, jonka siitä on määrä muodostaa jonkunlainen kansanpuisto, vallitsee nykyään vilkas elämä. Siellä sekä rakennetaan että siistitään kaikella innolla. Rakennustöissä on siellä 40 henkeä ja siivoamistöissä 20. Valmiina on jo laivasilta saaren eteläpäässä sekä aivan lähellä 2 kerroksinen asuinrakennus kaitsijamiehelle ynnä väliaikainen ravintolarakennus. Lähellä oleva työväestön asuinrakennus valmistunee myös siksi kuin ilmat lämpiävät. Kaitsijamiehen asuinrakennuksen ylemmässä kerroksessa on 2 odotushuonetta, joista pienempi yksinomaan naisille. Rakennus on muhkea, huvilan malliin tehty. Kahdella sivulla ympäröipi sitä veranda. Väliaikaisena ravintolarakennuksena on ainoastaan katos ja sen yhteydessä lautasuojus, jossa on keittiö y. m. s. Varsinainen ravintolarakennus tulee paremmin keskelle saarta. Sen rakennus on vasta alulla. Se valmistunee syyskuussa. Sen kustannusarvio nousee 50,000 markkaan. Saaren pohjoispäähän rakennetaan jonkunlainen vartijatupa. Se on melkeen valmis. Samasta päästä tulee myös rakennettavaksi silta mannermaahan. Muuten on saari 82 tynnyrinalan laajuinen ja kasvaa kauttaaltaan vankkaa metsää, enimmäkseen kuusikkoa. Rannoille tehdään tulisija sekä useampia kaivoja. Liikettä välittää toistaiseksi höyryvenhe "Egil". Se tekee 3 matkaa päivässä, lähtien Hietalahden laiturilta. Maksu yksinkertaisesta matkasta on 25 penniä. "Egil" alkaa säännölliset vuoronsa tänään. Ravintola saaressa on myös avattu. Sitä hoitaa rouva J. Holopainen. Väkijuomia ei ole ensinkään saatavissa. Ravintolahinnat ovat samat kuin anniskeluyhtiön muissakin raittiusravintoloissa.

</div>

Huomautukset
Lähde: Uusi Suometar 11.5.1890 sivut 2 - 3
Föölissaari = Seurasaari
Tynnyrinala = 0,4936 hehtaaria; 82 tynnyrinalaa = 40,5 hehtaaria

Anonyymi
Uusi Suometar
Helsinki